Goeie nuus vir 'Hotel'-aanhangers | Maroela Media
'n Toneel uit die tweede seisoen van Hotel. Foto: KykNet
Die Afrikaanse komediereeks Hotel het maar net twee seisoene agter die blad, maar dié reeks het reeds 'n geharde en lojale groep aanhangers opgebou.
En nou kan aanhangers uitsien na 'n derde seisoen van dié skreeusnaakse mokumentêr.
KykNET het Vrydag aangekondig dat die vreemde personeel van die Fransen Hotel vanaf Januarie 2019 vir 'n derde keer 'n draai in kykers se sitkamers sal maak. En wie beter om reg aan die aweregse karakters te laat geskied as draaiboekskrywers Bennie Fourie, Stiaan Smith, Ryan Metcalfe en Beer Adriaanse.
Simoné Nortmann vertolk die rol van Jony Scholtz in Hotel. Foto: KykNet
"Die seisoen het ook heelwat onverwagte kinkels. So, verwag die onverwagse – want soos julle nou al goed weet, loop niks volgens plan in die Fransen Hotel nie," vertel kykNET in 'n verklaring.
Hotel gaan oor die doen en late van die personeel van die Fransen Hotel in die hartjie van Mpumalanga in die klein dorpie van Fransenburg. Eers was dié hotel die dorp se trots, 'n baken. Nou is dit skaars 'n een uit vyf op TripAdvisor.
Schalk Bezuidenhout vertolk die rol van Danny Beyers in Hotel. Foto: KykNet
James Borthwick vertolk die rol van Ferdie Kruger, terwyl draaiboekskrywer Beer Adriaanse ook voor die kamera inskuif in die rol van Thomas van As. Ontvangsdame Jony Scholtz word deur Simoné Nortmann vertolk, terwyl die akteur en komediant Schalk Bezuidenhout te sien is in die rol van Danny Beyers.
Mila Guy is te sien as Malanie Schmidt in die reeks, Sandi Schultz vertolk die rol van Maggie Conradie en Martelize Kolver is vermaaklik in haar vertolking van die eienaardige Brenda Gunter. Graham Weir is te sien as oom Dirk Dijkstra.
Hulle gaan dalk nie in die geskiedenis aangeteken word as die beste personeelgroep nie. Dalk ook nie as die fluksste of hulpvaardigste nie. Maar dié kleindorpie-personeel van Fransenburg het om ander redes in kykers se harte ingekruip.
Kyk Hotel 3 vanaf Januarie 2019 op kykNET DStv-kanaal 144.
Dit is nou goeie gehalte ongekompliseerde vermaak. Karakter waarmee mens kan identifiseer.
Kyknet bied regtig swak komedie aan. Ek kan nie glo daar kom nog n reeks van die swak program nie
Ek geniet die realiteitsreeks op Via, "Die Alpenrose" wat in Switzerland afspeel baie meer en daars nie slegte acting nie! Ek kan nog streeds nie glo Carel die eienaar het so nice plek nie! Ek wil ook daar gaan werk, dit lyk na soveel fun!
Wat? Ek glo dit nie! Hoekom moet Kyknet sulke programme uitsaai? Dis mos nie iets om na te kyk nie? Dis nie goeie nuus nie, dis slegte nuus